CELEX: 62006TN0354
Language: lt
Date: 2006-12-04 00:00:00
Title: Byla T-354/06 2006 m. gruodžio 4 d. pareikštas ieškinys byloje BAM NBM Wegenbouw ir HBG Civiel prieš Komisiją

27.1.2007   
            
            
               LT
            
            
               Europos Sąjungos oficialusis leidinys
            
            
               C 20/22
            
         2006 m. gruodžio 4 d. pareikštas ieškinys byloje BAM NBM Wegenbouw ir HBG Civiel prieš Komisiją
   
   (Byla T-354/06)
   (2007/C 20/33)
   Proceso kalba: olandų
   Šalys
   
      Ieškovės: BAM NBM Wegenbouw BV ir HBG Civiel BV, atstovaujamos advokatų B. W. Biesheuvel ir J. K. de Pree
   
      Atsakovė: Europos Bendrijų Komisija
   Ieškovės reikalavimai
   
               —
            
            
               panaikinti 2006 m. rugsėjo 13 d. Komisijos sprendimą, susijusį su EB 81 straipsnio taikymo procedūra (byla Nr. COMP/38.456 — Bitumas — NL — C(2006) 4090 galutinis) arba bent panaikinti šį sprendimą tiek, kiek jame nustatoma, kad BAM NMB ir HBG Civiel pažeidė EB 81 straipsnį, dėl to BAM NMB ir HBG Civiel skiriamos baudos, BAM NMB ir HBG Civiel nurodoma nutraukti šį pažeidimą ir ateityje susilaikyti nuo bet kokių 1 straipsnyje numatytų veiksmų ar elgesio, ir nuo bet kokių veiksmų ar elgesio, turinčių tokį patį ar panašų tikslą ar poveikį, bei kiek šis sprendimas skirtas BAM NMB ir HBG Civiel;
            
         
               —
            
            
               priteisti iš Komisijos bylinėjimosi išlaidas.
            
         Ieškinio pagrindai ir pagrindiniai argumentai
   Ieškovės ginčija 2006 m. rugsėjo 13 d. Komisijos sprendimą, susijusį su EB 81 straipsnio taikymo procedūra (byla Nr. COMP/38.456 — Bitumas — NL), kuriuo ieškovėms buvo skirta bauda dėl EB 81 straipsnio pažeidimo.
   Savo ieškiniui pagrįsti ieškovės visų pirma nurodo, kad sprendimas pažeidžia EB 81 straipsnį ir Reglamento Nr. 1/2003 7 straipsnį ir 23 straipsnio 2 dalį bei EB 253 straipsnyje įtvirtintą pagrindimo reikalavimą. Ieškovių nuomone, Komisija neteisingai nustatė ir išaiškino faktines aplinkybes, ir nėra pakankamai įrodymų, leidžiančių konstatuoti, kad ieškovės pažeidė EB 81 straipsnį.
   Papildomai ieškovės nurodo, kad sprendimo 2 straipsnis pažeidžia Reglamento Nr. 1/2003 23 straipsnio 3 dalį bei baudų nustatymo metodo gaires (1). Ieškovės mano, kad buvo neteisingai įvertintas tariamo pažeidimo sunkumas. Dėl to, jų nuomone, pažeidimas buvo neteisingai kvalifikuotas kaip labai sunkus ir skirta neproporcinga bauda.
   Galiausiai tvirtinama, kad sprendimas buvo priimtas pažeidžiant esminius procedūrinius reikalavimus, be kita ko, todėl, kad Komisija, nepaisant ieškovių prašymo, nesuteikė joms galimybės susipažinti su naftos bendrovių ir kitų kelių statybos bendrovių atsakymais į pranešimą apie kaltinimus.
   
      (1)  Baudų nustatymo, remiantis Reglamento Nr. 17 15 straipsnio 2 dalimi ir EAPB sutarties 65 straipsnio 5 dalimi, metodo gairėse (OL C 9, 1998, p. 3).